CELEX: 52017PC0758
Language: ro
Date: 2017-12-18
Title: Propunere de DECIZIE DE PUNERE ÎN APLICARE A CONSILIULUI privind supunerea noii substanțe psihoactive N-(1-amino-3-metil-1-oxobutan-2-il)-1-(ciclohexilmetil)-1H-indazol-3-carboxamidă (AB-CHMINACA) unor măsuri de control

COMISIA EUROPEANĂ
            Bruxelles, 18.12.2017
            COM(2017) 758 final
            2017/0341(NLE)
            Propunere de
            DECIZIE DE PUNERE ÎN APLICARE A CONSILIULUI
            privind supunerea noii substanțe psihoactive N-(1-amino-3-metil-1-oxobutan-2-il)-1-(ciclohexilmetil)-1H-indazol-3-carboxamidă (AB-CHMINACA) unor măsuri de control
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               Decizia 2005/387/JAI a Consiliului privind schimbul de informații, evaluarea riscurilor și controlul noilor substanțe psihoactive
                  1
                prevede o procedură cu trei etape, în urma căreia o nouă substanță psihoactivă poate fi supusă unor măsuri de control în întreaga Uniune.
            
            
               La 4 iulie 2017 a fost publicat raportul comun al Observatorului European pentru Droguri și Toxicomanie (OEDT) și al Europol, elaborat în conformitate cu articolul 5 din Decizia 2005/387/JAI a Consiliului. La 15 septembrie 2017, în urma cererii formulate de Comisie și de șapte state membre și în temeiul articolului 6 alineatul (1) din decizia Consiliului menționată anterior, Consiliul a solicitat o evaluare a riscurilor generate de consumul, producția și traficul noii substanțe psihoactive N-(1-amino-3-metil-1-oxobutan-2-il)-1-(ciclohexilmetil)-1H-indazol-3-carboxamidă (AB-CHMINACA), a implicării grupurilor infracționale organizate și a posibilelor consecințe ale introducerii unor măsuri de control al acestei substanțe.
            
            
               Riscurile pe care le implică substanța AB-CHMINACA au fost evaluate de Comitetul științific al OEDT, conform dispozițiilor articolului 6 alineatele (2), (3) și (4) din decizia Consiliului. Raportul de evaluare a riscurilor a fost transmis Comisiei și Consiliului la 14 noiembrie 2017. Principalele rezultate ale evaluării riscurilor sunt următoarele:
            
            
               ·AB-CHMINACA este un canabinoid sintetic. Acesta prezintă efecte similare cu THC, care este responsabil de principalele efecte psihoactive ale canabisului, dar are un grad sporit de toxicitate care pune viața în pericol. Efectele puternice ale substanței AB-CHMINACA și conținutul mare și variabil al acesteia în amestecurile pentru fumat prezintă un risc ridicat de otrăvire.
            
            
               ·Substanța AB-CHMINACA este disponibilă în Uniunea Europeană cel puțin din aprilie 2014 și a fost detectată în 24 de state membre. Șase state membre au raportat 31 de decese asociate cu AB-CHMINACA. În cel puțin nouă cazuri de deces,      AB-CHMINACA a fost cauza decesului sau este probabil să fi contribuit la acesta.  
            
            
               În conformitate cu articolul 8 alineatul (1) din Decizia 2005/387/JAI a Consiliului, în termen de șase săptămâni de la data primirii raportului de evaluare a riscurilor, Comisia prezintă Consiliului fie o inițiativă privind supunerea noii substanțe psihoactive unor măsuri de control în întreaga Uniune, fie un raport în care explică motivul pentru care o astfel de inițiativă nu este considerată necesară. Conform hotărârii Curții de Justiție din 16 aprilie 2015 în cauzele conexate C-317/13 și C-679/13, Parlamentul European trebuie consultat înainte de adoptarea unui act întemeiat pe articolul 8 alineatul (1) din Decizia 2005/387/JAI a Consiliului. 
            
            
               Pe baza constatărilor raportului de evaluare a riscurilor, Comisia consideră că există motive ca această substanță să fie supusă unor măsuri de control în întreaga Uniune. Conform raportului de evaluare a riscurilor, toxicitatea acută a substanței AB-CHMINACA poate afecta grav sănătatea oamenilor.
            
            
               2.
                     OBIECTIVUL PROPUNERII 
            
            
               Obiectivul prezentei propuneri de decizie de punere în aplicare a Consiliului este de a solicita statelor membre să supună substanța AB-CHMINACA unor măsuri de control și sancțiuni penale, astfel cum se prevede în legislația lor, în baza obligațiilor care le revin în temeiul Convenției Organizației Națiunilor Unite din 1971 privind substanțele psihotrope.
            
            
               2017/0341 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               privind supunerea noii substanțe psihoactive N-(1-amino-3-metil-1-oxobutan-2-il)-1-(ciclohexilmetil)-1H-indazol-3-carboxamidă (AB-CHMINACA) unor măsuri de control
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Decizia 2005/387/JAI a Consiliului din 10 mai 2005 privind schimbul de informații, evaluarea riscurilor și controlul noilor substanțe psihoactive
                  2
               , în special articolul 8 alineatul (3),
            
            
               având în vedere propunerea Comisiei Europene,
            
         
         
            
               având în vedere avizul Parlamentului European
                  3
               , 
            
            
               întrucât:
            
            
               (1)În cadrul unei sesiuni speciale a Comitetului științific extins al Observatorului European pentru Droguri și Toxicomanie (OEDT), a fost elaborat, în conformitate cu articolul 6 din Decizia 2005/387/JAI, un raport de evaluare a riscurilor noii substanțe psihoactive N-(1-amino-3-metil-1-oxobutan-2-il)-1-(ciclohexilmetil)-1H-indazol-3-carboxamidă (AB-CHMINACA), care a fost transmis ulterior Comisiei și Consiliului la 14 noiembrie 2017.
            
            
               (2)AB-CHMINACA este un canabinoid sintetic. Acesta prezintă efecte similare cu THC, care este responsabil de principalele efecte psihoactive ale canabisului, dar are un grad sporit de toxicitate care pune viața în pericol. Efectele puternice ale substanței AB­CHMINACA și conținutul mare și variabil al acesteia în amestecurile pentru fumat prezintă un risc ridicat de otrăvire. 
            
            
               (3)AB-CHMINACA este disponibilă în Uniune cel puțin din aprilie 2014 și a fost detectată în 24 de state membre. Din cauza naturii substanței AB-CHMINACA, este probabil ca numărul cazurilor detectate să fie subraportat, întrucât nu se efectuează în mod sistematic verificări pentru detectarea acestei substanțe. În majoritatea cazurilor, această substanță a fost confiscată sub formă de material solid și pudră vegetale, dar, chiar dacă într-o măsură mai mică, și sub alte forme fizice (de exemplu, sub formă lichidă sau de sugativă). În Uniunea Europeană au fost efectuate peste 4 600 de confiscări. 
            
            
               (4)Șase state membre au raportat 31 de decese asociate cu AB-CHMINACA. În cel puțin nouă cazuri de deces, AB-CHMINACA a fost cauza decesului sau este probabil să fi contribuit la acesta. În plus, patru state membre au raportat șapte cazuri de intoxicație acută neletală asociată cu AB-CHMINACA. Din cauza naturii substanței                AB-CHMINACA, atât intoxicațiile neletale, cât și decesele sunt susceptibile de a fi detectate și raportate insuficient.
            
            
               (5)Nu există informații specifice cu privire la implicarea grupurilor de criminalitate organizată în producția, distribuția (traficul) și furnizarea substanței AB-CHMINACA în Uniune. Datele disponibile sugerează că AB-CHMINACA este produsă de societăți din industria chimică din China. 
            
            
               (6)AB-CHMINACA este vândută, în general, în cantități mici, dar și cu ridicata, sub formă de amestecuri pentru fumat și sub formă de pulbere, prezentate ca fiind droguri legale (legal high) în magazine specializate (head shops), precum și pe internet, ca înlocuitor „legal” al canabisului. De asemenea, aceasta poate fi vândută direct pe piața drogurilor ilegale. Deoarece pe aceste produse sunt rareori precizate ingredientele, majoritatea utilizatorilor nu sunt conștienți că utilizează canabinoizi sintetici în general și AB-CHMINACA în particular. 
            
            
               (7)AB-CHMINACA nu are utilizări recunoscute în domeniul medicinii umane sau veterinare în Uniune și, din câte se pare, nici în alte țări. Nu există indicii că            AB-CHMINACA poate fi utilizată în alt scop decât ca etalon analitic de referință și în cercetarea științifică.
            
            
               (8)Raportul de evaluare a riscurilor arată că prin continuarea cercetării s-ar putea răspunde la multe dintre întrebările legate de AB-CHMINACA care apar ca urmare a lipsei de date cu privire la riscurile la adresa sănătății individuale, a sănătății publice și a societății. Cu toate acestea, dovezile și informațiile disponibile privind riscurile pentru sănătate și societate pe care substanța le implică oferă motive suficiente pentru a supune substanța AB-CHMINACA unor măsuri de control în întreaga Uniune.
            
            
               (9)AB-CHMINACA nu se regăsește pe lista substanțelor supuse controlului în temeiul Convenției unice a Organizației Națiunilor Unite din 1961 privind substanțele stupefiante sau al Convenției Organizației Națiunilor Unite din 1971 privind substanțele psihotrope. Substanța este în prezent în curs de evaluare de către sistemul Organizației Națiunilor Unite și a fost examinată în cadrul celei de a 39-a reuniuni a Comitetului de experți privind dependența de droguri (Expert Committee on Drug Dependence - ECDD) al OMS, care a avut loc în perioada 6-10 noiembrie 2017 la Geneva. Acest lucru nu exclude posibilitatea ca Uniunea să ia decizia de a supune substanța menționată unor măsuri de control.
            
            
               (10)Întrucât 18 state membre controlează AB-CHMINACA în temeiul legislației lor naționale în materie de control al drogurilor, iar trei state membre controlează AB­CHMINACA în temeiul altei legislații, supunerea acestei substanțe unor măsuri de control în întreaga Uniune ar contribui la evitarea apariției unor obstacole în cooperarea transfrontalieră în domeniul aplicării legii și în cel judiciar și la protecția împotriva eventualelor riscuri generate de disponibilitatea și consumul acestei substanțe.
            
            
               (11)Decizia 2005/387/JAI conferă Consiliului competențe de executare cu scopul de a asigura, la nivelul Uniunii, un răspuns rapid și bazat pe cunoștințe de specialitate în cazul apariției unor noi substanțe psihoactive detectate și raportate de statele membre, prin supunerea substanțelor respective unor măsuri de control în întreaga Uniune. Având în vedere că au fost respectate condițiile și procedura pentru începerea exercitării unor astfel de competențe de executare, ar trebui adoptată o decizie de punere în aplicare pentru a supune substanța AB-CHMINACA unor măsuri de control în întreaga Uniune.
            
            
               (12)Danemarcei îi revin obligații în temeiul Deciziei 2005/387/JAI și, prin urmare, participă la adoptarea și aplicarea prezentei decizii.
            
            
               (13)Irlandei îi revin obligații în temeiul Deciziei 2005/387/JAI și, prin urmare, participă la adoptarea și aplicarea prezentei decizii.
            
            
               (14)Regatul Unit nu are obligații în temeiul Deciziei 2005/387/JAI și, prin urmare, nu participă la adoptarea și aplicarea prezentei decizii, nu are obligații în temeiul acesteia și aceasta nu i se aplică,
            
            
               ADOPTĂ PREZENTA DECIZIE: 
            
            
               Articolul 1
            
            
               Noua substanță psihoactivă metil N-(1-amino-3-metil-1-oxobutan-2-il)-1-(ciclohexilmetil)-1H-indazol-3-carboxamidă (AB-CHMINACA) este supusă unor măsuri de control în întreaga Uniune.
            
            
               Articolul 2
            
         
         
            
               Până cel târziu la [un an de la data publicării prezentei decizii], statele membre iau măsurile necesare, în conformitate cu legislația lor națională, pentru a supune noua substanță psihoactivă menționată la articolul 1 unor măsuri de control și sancțiuni penale, astfel cum se prevede în legislația lor, în baza obligațiilor care le revin în temeiul Convenției Organizației Națiunilor Unite din 1971 privind substanțele psihotrope.
            
            
               Articolul 3
            
            
               Prezenta decizie intră în vigoare în ziua următoare datei publicării în Jurnalul Oficial al Uniunii Europene.
            
            
            
               Prezenta decizie se aplică în conformitate cu tratatele.
            
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        JO L 127, 20.5.2005, p. 32.
               
               
                  
                     (2)
                  
                        JO L 127, 20.5.2005, p. 32.
               
               
                  
                     (3)
                  
                        JO C , , p. .